21.4.2022
SK
Úradný vestník Európskej únie
C 167/11
— posilnenie obnovy Európy a reakcie na digitálnu a zelenú transformáciu, — prehĺbenie európskeho pocitu spolupatričnosti na základe spoločných hodnôt.
VYZÝVA KOMISIU A ČLENSKÉ ŠTÁTY, ABY V SÚLADE SO SVOJIMI PRÍSLUŠNÝMI PRÁVOMOCAMI A S NÁLEŽITÝM OHĽADOM NA ZÁSADU SUBSIDIARITY SPOLUPRACOVALI S INŠTITÚCIAMI VYSOKOŠKOLSKÉHO VZDELÁVANIA A ZAINTERESOVANÝMI STRANAMI V ZÁUJME DOSIAHNUTIA TÝCHTO KĽÚČOVÝCH CIEĽOV: Posilnenie európskeho rozmeru vo vysokoškolskom vzdelávaní, výskume a inovácii, ako aj synergií medzi nimi 15.
Prehĺbená nadnárodná spolupráca prispieva k vytvoreniu európskeho vzdelávacieho priestoru a nového európskeho výskumného priestoru v plnej súčinnosti, a to tým, že posilňuje inštitúcie vysokoškolského vzdelávania a zvyšuje kvalitu vysokoškolského vzdelávania, výskumu a inovácie v Európe ako celku.
Prostredníctvom nových rozmerov, formátov a príležitostí na mobilitu medzi disciplínami a sektormi a krajinami spolu s atraktívnymi a udržateľnými akademickými a výskumnými kariérami, ako aj otvoreným vzdelávaním a otvorenou vedou im umožňuje lepšie riešiť spoločenské výzvy a vybaviť študentov, celoživotne sa vzdelávajúce osoby a výskumných pracovníkov správnymi vedomosťami, zručnosťami a kompetenciami pre ich budúci profesijný a osobný rozvoj.
Osobitná pozornosť by sa mala venovať študentom a mladým výskumným pracovníkom, ktorých štúdium a kariéru výrazne zasiahla pandémia, ako aj osobám z vidieckych a odľahlých oblastí, ako sú najvzdialenejšie regióny. 16.
Aliancie inštitúcií vysokoškolského vzdelávania, ako napríklad „Európske univerzity“, môžu preukázať potenciál rozsiahlej a dlhodobej inštitucionálnej spolupráce v oblasti vysokoškolského vzdelávania.
Takéto aliancie majú potenciál vytvárať skutočnú európsku pridanú hodnotu dosiahnutím kritického množstva v európskom meradle prostredníctvom dlhodobého záväzku všetkých zúčastnených strán.
Uľahčujú voľný pohyb v celej Európe na účely štúdia, práce a výskumu na základe spoločných záujmov.
Vďaka vysokému stupňu integrácie, transparentnosti a otvorenosti môžu mať v rámci Európy a pre Európu transformačný vplyv.
Tento transformačný vplyv sa zvýši prostredníctvom koordinácie a komplementárnosti s inými európskymi, vnútroštátnymi, regionálnymi, miestnymi a prípadne medzinárodnými iniciatívami a sieťami. 17.
Na plné využitie pridanej hodnoty aliancií inštitúcií vysokoškolského vzdelávania, ako sú „Európske univerzity“, je potrebná ďalšia podpora na európskej a prípadne vnútroštátnej úrovni prostredníctvom postupného prístupu.
Tieto aliancie, ktoré sú katalyzátorom inštitucionálnej transformácie, by sa mali v prípade potreby podporiť pri budovaní silného výskumného a inovačného rozmeru a pri vykonávaní spoločných inovačných vzdelávacích programov na všetkých úrovniach v rámci prístupu zameraného na študentov a založeného na výskume a inovácii, pričom by prípadne mohli udeľovať spoločné diplomy na základe európskych kritérií, ktoré spoločne vytvoria členské štáty a príslušné zainteresované strany v súlade s nástrojmi bolonského procesu.
Tieto aliancie by sa mali v prípade potreby podporovať aj pri zlepšovaní riadenia ľudských zdrojov, pokiaľ ide o možný spoločný nábor akademických a výskumných pracovníkov; pri podpore rozvoja atraktívnej a udržateľnej kariéry a pri spoločnom využívaní zdrojov a štruktúr, napríklad laboratórií a platforiem. 18.
Inštitúcie vysokoškolského vzdelávania by sa mali nabádať, aby naďalej podporovali všetky typy mobility študentov, zamestnancov a výskumných pracovníkov, ktorá prispieva k akademickému úspechu a osobným úspechom tým, že všetkým študentom, zamestnancom a výskumným pracovníkom umožňuje získať medzinárodné a medzikultúrne kompetencie prostredníctvom internacionalizácie učebných plánov alebo účasti v inovačných medzinárodných prostrediach vo svojich domovských inštitúciách, pričom sa plne uznáva hodnota prezenčného vzdelávania a fyzickej mobility, ako aj potreba vyváženej cirkulácie mozgov. 19.
V tejto súvislosti zohráva podpornú úlohu Európsky rok mládeže.
Je vhodné pripomenúť cieľ, ktorým je dosiahnuť, aby aspoň 20 % absolventov v rámci európskeho priestoru vysokoškolského vzdelávania absolvovalo štúdium alebo odbornú prípravu v zahraničí, ako sa opätovne potvrdilo v rímskom ministerskom komuniké z 19. novembra 2020, a tiež podporu, ktorá sa má poskytnúť iniciatíve „Európske univerzity“ na dosiahnutie ambiciózneho cieľa, aby sa 50 % študentov zúčastňovalo na programe mobilita, ako sa uvádza v záveroch Rady o iniciatíve „Európske univerzity“ – prepojenie vysokoškolského vzdelávania, výskumu, inovácie a spoločnosti: príprava podmienok pre nový rozmer európskeho vysokoškolského vzdelávania. 20.
Na dosiahnutie týchto cieľov by sa členské štáty a Komisia v spolupráci s inštitúciami vysokoškolského vzdelávania mali usilovať o zjednodušenie administratívnych postupov pre inštitúcie, a to aj ďalším rozšírením vykonávania iniciatívy Európska študentská karta a ďalším vykonávaním automatického vzájomného uznávania akademických kvalifikácií a študijných pobytov v zahraničí, v spolupráci s národnými informačnými centrami pre akademické uznávanie (NARIC).
Inštitúcie vysokoškolského vzdelávania by sa mali nabádať, aby v plnej miere využívali digitálne nástroje na mobilitu a uznávanie, podporovali viacjazyčnosť, medzikultúrnosť a začleňovanie študentov s obmedzenými príležitosťami do svojich kampusov a do svojich učebných plánov zahrnuli mobilitu.